Kozárovce

Polohopis

Obec Kozárovce sa nachádza v regióne Tekov, v tesnej blízkosti Slovenskej brány. Nachádza sa v najsevernejšej časti okresu Levice a od okresného mesta je vzdialená asi 14 km. Na jej území sa stretávajú hranice okresov Levice, Zlaté Moravce a Žarnovica a hranice Nitrianskeho a Banskobystrického kraja. Obec leží na pravom brehu rieky Hron. Z východnej strany je ohraničená okrajom Štiavnických vrchov a z južnej strany začiatkom Pohronskej pahorkatiny. Katastrálne územie obce je pahorkatinového rázu.

Časti obce

Brôdok, Heliská, Grunty, Nová Ulica, Močiar,
Vlčí Jarok.

Ulice

Hlavná, Brôdok, Močiar, Školská, Cintorínska, Mlynská

Vodné toky

Cez obec pretekajú tri potoky: Čaradický potok, Svätý potok a Mládežnícky potok, z ktorých Čaradický napája vodnú nádrž pod Pustou horou. Táto slúži na zavlažovanie a športový rybolov.

Vodné plochy

Umelo vytvorená vodná nádrž na Čaradickom potoku, nazývaná Priehrada sa nachádza na severozápadnom okraji obce.

Erb obce

V modrom poli neskorogotického štítu na čiernej pôde medzi strieborným lemešom a vinohradníckym nožom pri striebornej tyči zlatý ker viniča s dvoma striebornými strapcami hrozna.

Vlajka obce

Vlajku tvoria pozdĺžne rovnomerné farebné pásy: (zhora) zelený – modrý – žltý – biely – zelený – modrý – žltý – biely. Vlajka je ukončená troma cípmi, čiže dvoma zástrihmi, ktoré siahajú do 1/3.

Dejiny

Prvá písomná zmienka o obci Kozárovce pochádza z roku 1075, v zakladajúcej listine benediktínskeho opátstva vo Svätom Beňadiku.
V roku 1934 kronikár Imrich Závadský objavil významný rukopis knihy z roku 1731. Jej názov je LIBER PAGY KOVÁCSI / KNIHA OBCE KOZÁROVCE/ a má asi 1100 strán. Sú v nej zmluvy o kúpe a predaji a iné záznamy. Písaná je po slovensky švabachom. Na požiadanie Matice slovenskej bola uložená v Slovenskej národnej knižnici v Martine.

Pomníky

Na križovatke v centre obce sa nachádza Trojičná socha. V hornej časti centra obce sa nachádza trojičné námestie, ktorého dominantou je veľké súsošie v životnej veľkosti "Najsvätejšej trojice a Sv. Archanjelov Urjela, Simiela, Orifiela a Zachariela" osadené v kaskádovitých vodopádoch. V dolnej časti centra obce sa nachádza "Namestie padlých", ktorého dominantou je trojmetrová bronzová "Slovenská brána"(jeden zo symbolov Kozároviec) na ktorej je plasticky zobrazená historia obce a mená padlých. V časti obce "Močiar" je malá oddychová zóna, ktorej dominantou je socha "Sv.Michala archanjela" v životnej veľkosti. V časti obce "Brôdok" je veľká oddychová zóna, ktorej dominantou je súsošie "Zvestovania Panne Márii" so sochami Panny Márie a Sv.archanjela Gabriela v životnej veľkosti. Dominantou miestneho cintorína je socha "Sv.archanjela Rafaela" v životnej veľkosti.

Divadlo

V obci pôsobí Ochotnícke divadlo. Divadlo má v obci dlhú históriu. Začiatky divadla v obci sú dokumentované v Kronike obce už koncom 19. storočia.

Školstvo

V obci sa nachádza materská škola a štátna základná škola.

Doprava

Kozárovce ležia pri železničnej križovatke. Železničná trať Nové Zámky – Zvolen spájajúca Bratislavu a Košice južnou trasou sa tu spája so Železničnou traťou Leopoldov – Kozárovce. Obec Kozárovce má priame vlakové spojenie s dvoma najväčšími a najvýznamnejšími mestami Slovenska a ďalšími významnými mestami, ako Banská Bystrica, Zvolen, Žiar nad Hronom, Levice, Martin, Prešov a na české mestá ako Praha a Brno.

Šport

V obci sa nachádza futbalový štadión a pôsobí tu TJ Lokomotíva.